Вукашин је препустио Котор својим рођацима Балшићима, тим пре што је Котор био на страни Николе Алтомановића, непријатеља две породице. Против жупана је створена коалиција Балшића и Мрњавчевића. Вукашин и Марко су 1371. године боравили у Скадру одакле је требало да крену у заједнички напад на Алтомановића. Жупана је спасао изненадни долазак Турака. Након Маричке битке, обласни господари се отимају о територије Мрњавчевића. Ђурађ је отерао своју жену Оливеру јер политичких разлога за брак није више имао. Оженио је удовицу бившег властелина Жарка, ћерку деспота Дејана. Следеће године Ђурађ је заузео Призрен. Страцимир је умро 1372. године.